Broj: 711-I-1511-P-313-19/20-04-11

Zagreb, 15. listopada 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Luciane Sterle Peruch, zamjenice općinskog načelnika Općine Mošćenička Draga**, pokrenutom Odlukom Povjerenstva broj: 711-I-1111-P-313-19/20-02-11 od 2. srpnja 2020.g., na 102. sjednici, održanoj dana 15. listopada 2020.g., donosi sljedeću:

**ODLUKU**

1. **Istovremenim obnašanjem dužnosti zamjenice općinskog načelnika Općine Mošćenička Draga i obavljanjem poslova prokurista trgovačkog društva Peruch d.o.o., u razdoblju od stupanja na dužnost 25. svibnja 2017.g. do 19. listopada 2017.g., te potom poslova člana uprave – direktora trgovačkog društva Peruch d.o.o., u razdoblju od 4. ožujka 2019.g. do dana donošenja predmetne Odluke, dužnosnica Luciana Sterle Peruch, počinila je povredu članka 14. stavka 1. ZSSI-a.**
2. **Propustom da na drugu osobu (povjerenika) prenese upravljačka prava na temelju udjela u kapitalu trgovačkog društva Peruch d.o.o., u kojem dužnosnica ima više od 0,5% udjela u vlasništvu, u razdoblju od 1. ožujka 2019.g.** **do dana donošenja predmetne Odluke, dužnosnica Luciana Sterle Peruch, počinila je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove Odluke, dužnosnici Luciani Sterle Peruch izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 90. sjednici, održanoj 2. srpnja 2020.g., pokrenulo postupak za odlučivanje o sukobu interesa protiv dužnosnice Luciane Sterle Peruch, zamjenice općinskog načelnika Općine Mošćenička Draga, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova prokurista trgovačkog društva Peruch d.o.o., u razdoblju od stupanja na dužnost 25. svibnja 2017.g. do 19. listopada 2017.g. te potom člana uprave – direktora društva Peruch d.o.o. od 4. ožujka 2019.g. Postupak je pokrenut i zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva Peruch d.o.o., u kojem dužnosnica ima više od 0,5% udjela u vlasništvu, od 1. ožujka 2019.g.

Dužnosnica je dana 24. rujna 2020.g. dostavila očitovanje na Odluku o pokretanju postupka u kojoj je u bitnom navela kako u odnosu na činjenične navode iz točaka 1. i 2. navedene Odluke potvrđuje da su isti točni i istiniti te u nastavku očitovanja iznosi kontekst događaja zbog kojih se dogodilo navedeno istovremeno obavljanje poslova u trgovačkom društvu i obnašanja dužnosti zamjenice općinskog načelnika. Dužnosnica navodi kako se trgovačko društvo Peruch d.o.o. kao pretežitom djelatnošću bavi uvozom i prodajom kamena za potrebe graditeljstva (mramor, granit i si.) te nabavom pripravaka za održavanje i čišćenje kamenih površina. Društvo spada u skupinu mikropoduzetnika, čiji broj zaposlenih niti u jednom trenutku nije prelazio 3 zaposlena. Većina dobavljača sirovina i proizvoda nalaze se na području Italije. U odnosu na razdoblje od 25. svibnja do 19. listopada 2017. godine, član Društva bio je tadašnji suprug dužnosnice. Nakon razvoda braka i uređenja imovinskopravnih odnosa isti je prestao biti članom društva, a dužnosnica je postala članom, dok je svoja upravljačka prava prenijela, sukladno odredbama ZSSI-a, na drugu osobu. Osoba kojoj su povjerena upravljačka prava imenovana je i za jedinog člana Uprave društva. Imenovanoj osobi upravljačka prava su otkazana te je dala ostavku na mjesto direktora Društva u ožujku 2019.g., o čemu je obaviješteno i Povjerenstvo. Dužnosnica je namjeravala upravljačka prava u smislu o članka 14. i 16. Zakona prenijeti na drugu osobu, ali je potraga za osobom koja ima nužna znanja te čije je financijske zahtjeve Društvo u mogućnosti ispuniti, bezuspješna. Poslovanje Društva, kao i potragu za osobom koja bi mogla preuzeti poslovanje, dodatno je otežala pandemija i mjere zaštite uzrokovane virusom COVID-19.

Dužnosnica u konačnici ističe kako je svjesna da su odredbe iz članaka 14. stavak 1. i članka 16. stavak 1. Zakona beziznimne te kako Povjerenstvo poslove prokure u trgovačkim društvima tumači ekstenzivno u odnosu na Zakon o trgovačkim društvima, no s obzirom na okolnosti, u prvom razdoblju osobne prirode, a kasnije uzrokovane nemogućnošću pronalaska osobe koja bi preuzela poslovanje Društva nije imala mogućnost postupiti prema odredbama Zakona. Dužnosnica ističe i kako dužnost zamjenice općinskog načelnika Općine Mošćenička Draga obnaša kao volonter, uz volontersku naknadu koja je nedovoljna za zadovoljavanje osnovnih životnih potreba nje i njene obitelji. Dužnosnica izjavljuje i kako Društvo nije niti u jednom trenutku poslovalo s Općinom Mošćenička Draga.

Dužnosnica je osobno pristupila na 102. sjednicu te je tom prilikom u bitnom izjavila kao u svom pisanom očitovanju. Dužnosnica navodi kako razumije zakonske odredbe, ali naglašava kako dužnost obnaša kao volonter uz primanje volonterske naknade koja nije dostatna za životne potrebe. Priroda posla kojim se bavi predmetno trgovačko društvo je takva da se poslovanje, zbog odnosa s klijentima i tržišta, ne može zamrznuti. Dužnosnica ponavlja kako nije našla osobu na koju bi prenijela poslovanje, jer zbog posla kojim se bavi društvo takva osoba, uz povjerenje, mora imati i odlično poznavanje talijanskog jezika. Također, navedeno je otežala i pandemija corona virusa.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika, koji ustrojava i vodi Povjerenstvo, utvrđeno je kako Luciana Sterle Peruch obnaša dužnost zamjenice općinskog načelnika Općine Moščenićka Draga od 25. svibnja 2017.g. Stoga je i Luciana Sterle Peruch, povodom obnašanja navedene dužnosti, obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Povjerenstvo je u predmetnom postupku izvršilo uvid u dopis koji je Odvjetnica Ana Klarić Rajnović u ime dužnosnice dostavila dana 27. prosinca 2017.g., a u kojem se navodi kako je dužnosnica 6. veljače 2017.g. imenovana prokuristom trgovačkog društva Peruch d.o.o. te je dana 15. studenog 2017.g. postala jedini član navedenog društva i podnijela ostavku na mjesto prokurista. Dužnosnica je također prenijela upravljačka prava sukladno članku 16. st.1. ZSSI-a te se u prilogu dostavlja Ugovor o prijenosu upravljačkih prava na temelju udjela u društvu Peruch d.o.o. sklopljen između dužnosnice i ………………. iz Opatije od dana 20. listopada 2017.g.

Nadalje, Povjerenstvo je od dužnosnikove opunomoćenice, odvjetnice Ane Klarić Rajnović, zaprimilo dopis od 16. listopada 2019.g. u kojem se navodi kako je dužnosnica u ožujku 2019.g. otkazala Ugovor o prijenosu upravljačkih prava ………………. S obzirom na nemogućnost nalaženja novog povjerenika Povjerenstvo je obaviješteno kako je dužnosnica privremeno imenovana za direktoricu društva Peruch d.o.o. Uvidom u priloženu Odluku o otkazu Ugovora o prijenosu upravljačkih prava na temelju udjela u društvu Peruch d.o.o. od dana 19. listopada 2017.g. Povjerenstvo je utvrdilo kako se istom Odlukom, donesenom 1. veljače 2019.g., otkazuje Ugovor o prijenosu upravljačkih prava na temelju udjela u društvu Peruch d.o.o. sklopljen između dužnosnice i …………………….. iz Opatije dana 20. listopada 2017.g. i to protekom otkaznog roka od mjesec dana, dakle s 1. ožujkom 2019.g.

Povjerenstvo je izvršilo uvid u podatke Sudskog registra Trgovačkog suda u Rijeci za trgovačko društvo Peruch d.o.o., OIB: 11311317261, te je utvrdilo kako je dužnosnica Luciana Sterle Peruch 100% vlasnica trgovačkog društva Peruch d.o.o. od 15. studenog 2017.g. Dužnosnica je prema podacima iz Sudskog registra obavljala poslove prokurista navedenog društva od 6. veljače 2017.g. do 19. listopada 2017.g., kada poslove upravljanja navedenim društvom preuzima Manuela Krajcar, kao članica uprave. Nadalje, dužnosnica Luciana Sterle Peruch postaje članica uprave te zastupa društvo pojedinačno i samostalno, temeljem odluke od 4. ožujka 2019.g.

Slijedom gore navedenih podataka i dokumentacija, ali i iz samog očitovanja dužnosnice, utvrđeno je kako je dužnosnica Luciana Sterle Peruch istovremeno uz obnašanje dužnosti zamjenice općinskog načelnika Općine Mošćenička Draga obavljala i poslove prokurista trgovačkog društva Peruch d.o.o. u razdoblju od stupanja na dužnost 25. svibnja 2017.g. do 19. listopada 2017.g. te potom člana uprave – direktora istog društva od 4. ožujka 2019.g. Također, dužnosnica Luciana Sterle Peruch od 1. ožujka 2019.g. nema prenesena upravljačka prava na temelju udjela u kapitalu trgovačkog društva Peruch d.o.o., u kojem dužnosnica ima više od 0,5% udjela u vlasništvu, na drugu osobu (povjerenika). Slijedom navedenog utvrđeno je kako je dužnosnica time počinila povrede članka 14. stavka 1. i članka 16. stavka 1. ZSSI-a te je odlučeno kao što je navedeno u točkama I. i II. izreke ovog akta.

Člankom 42. ZSSI-a propisane sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je zabrana iz članka 14. ZSSI-a propisana beziznimno te ne predstavlja očito laki oblik kršenja odredbi navedenog Zakona.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja ublažava težinu povrede odredbi ZSSI-a te upućuju na potrebu izricanja niže sankcije, Povjerenstvo je ocijenilo okolnost da dužnosnica dužnost zamjenice općinskog načelnika obnaša kao volonter.

Kao okolnost koja upućuje na nužnost izricanja sankcije više od Zakonom propisanog minimuma Povjerenstvo je cijenilo okolnost da je dužnosnica počinila dvije povrede odredbi Zakona.

Slijedom navedenog kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 3.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Luciana Sterle Peruch, elektroničkom dostavom
2. Objava na internetskoj stranici Povjerenstva
3. Pismohrana